ธปท.ถกร้านทองด่วนหวั่นเจ๊ง
‘จิตติ’ยันป้องกันความเสี่ยง100%ขยับขึ้นอีก1,150บาทซื้อวันนี้10วันรับ
27 ส.ค. 2554

‘จิตติ’ยันป้องกันความเสี่ยง100%ขยับขึ้นอีก1,150บาทซื้อวันนี้10วันรับ
ธปท.เรียกสมาคมค้าทองคำถกด่วน ห่วงราคาผันผวนทำธุรกิจเจ๊ง
ธนาคารแห่งประเทศไทย (ธปท.) ได้เชิญผู้แทนสมาคมค้าทองคำเข้าหารือเกี่ยวกับความผันผวนของราคาทองคำในขณะนี้ เนื่องจากเป็นห่วงว่าธุรกิจจะเผชิญปัญหาจากราคาและค่าเงินที่ผันผวน
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ธปท. ได้เชิญผู้บริหารร้านทองรายใหญ่ของประเทศ 10 ราย เข้าหารือ เนื่องจากมีความเป็นห่วงว่าราคาทองคำที่ปรับขึ้นและลดลงอย่างรวดเร็วจะส่งผลต่อการดำเนินธุรกิจของผู้ค้าทองและการนำเข้าและส่งออกทองคำจำนวนมากจะมีผลต่อเงินทุนไหลเคลื่อนย้ายและมีผลกับค่าเงินบาท
นายจิตติ กล่าวว่า ผู้ค้าทองคำยืนยันว่าสถานการณ์การซื้อขายทองคำในขณะนี้ยังไม่มีความจำเป็นต้องมีมาตรการเสริมมาดูแล เพราะร้านค้าทองคำมีการบริหารความเสี่ยงทั้งอัตราแลกเปลี่ยนและความผันผวนของราคาทองคำอยู่แล้ว
“เราเฝ้าระวังความเปลี่ยนแปลงของราคาทองคำในตลาดโลกอย่างใกล้ชิด และตัดสินใจซื้อขายทองคำให้รวดเร็วมากขึ้นแบบนาทีต่อนาที และกำหนดราคาซื้อขายอ้างอิงราคาในต่างประเทศ และค่าเงินบาทในช่วงเวลานั้นเพื่อป้องกันความผันผวนจากอัตราแลกเปลี่ยน เพราะค่าเงินบาทเปลี่ยนแปลง 1 สตางค์ จะมีผลต่อราคาทอง 8 บาท จึงไม่ต้องห่วง ผู้ประกอบการค้าทองคำมีความระมัดระวังอยู่แล้ว” นายจิตติ กล่าว
นายจิตติ กล่าวว่า ราคาทองคำที่ผันผวนมากในช่วงนี้ สาเหตุมาจากการที่ตลาดทองคำโคเมกซ์ในฮ่องกงปรับเพิ่มอัตราเงินประกันขั้นต่ำในการซื้อขาย และเกิดการกักตุนทองคำในตลาดต่างประเทศ
บรรยากาศการซื้อขายทองคำในวันที่ 26 ส.ค. ลูกค้ายังคงมาจองซื้อทองอย่างหนาแน่น หลังจากได้ช้อนซื้อทองที่ราคาลดลง 1,800 บาท โดยราคาทองปรับขึ้นลง 11 ครั้ง สุทธิแล้วปรับขึ้น 1,150 บาท แต่ลูกค้าที่จองซื้อจะต้องมารับทองในอีก 10 วัน เพราะผลิตทองไม่ทันนายพิชญา พิสุทธิกุล เลขาธิการสมาคมค้าทองคำ กล่าวว่า ราคาทองคำที่กลับสูงขึ้นอีกครั้ง เป็นผลจากนักลงทุนคาดว่าราคาทองจะกลับไปเพิ่มสูงขึ้น จึงเข้ามาซื้อเพื่อหวังทำกำไรในระยะต่อไป ประกอบกับนักลงทุนต้องการหลีกเลี่ยงความเสี่ยง หลังจากมีกระแสคาดการณ์ในตลาดว่า เยอรมนีอาจจะถูกลดอันดับความน่าเชื่อถือลง จนฉุดตลาดหุ้นเยอรมันร่วงลงอย่างหนักตามไปด้วย ขณะเดียวกันมีการคาดการณ์ว่า เบน เบอร์นันเก้ ประธานธนาคารกลางสหรัฐ (เฟด) อาจไม่ส่งสัญญาณการใช้มาตรการกระตุ้นเศรษฐกิจ (คิวอี 3) ส่งผลให้นักลงทุนแห่ซื้อทองคำ เพื่อป้องกันความเสี่ยงทันที